केरल में SFI को ‘आतंकवादी संगठन’ की तरह प्रतिबंधित किया जाए: कांग्रेस सांसद हिबी इडेन
इडेन ने केंद्र से मामले में हस्तक्षेप का अनुरोध करते हुए कहा, ‘केरल में SFI पर किसी आतंकवादी संगठन की तरह प्रतिबंध लगाया जाना चाहिए।
नयी दिल्ली: केरल से कांग्रेस के सांसद हिबी इडेन ने बुधवार को लोकसभा में मांग की कि मार्क्सवादी कम्युनिस्ट पार्टी (CPM) से संबद्ध संगठन ‘स्टूडेंट्स फेडरेशन ऑफ इंडिया’ (SFI) को राज्य में आतंकवादी संगठन की तरह प्रतिबंधित किया जाना चाहिए। इडेन ने आरोप लगाया कि SFI के सदस्य अपराधों को अंजाम दे रहे हैं तथा विरोधी राजनीतिक दलों के सदस्यों पर हमले कर रहे हैं। उन्होंने कहा कि तिरुवनंतपुरम में गवर्नमेंट लॉ कॉलेज में SFI के गुंडों ने एक जघन्य अपराध को अंजाम दिया।इडेन ने तिरुवनंतपुरम के गवर्नमेंट लॉ कॉलेज में SFI के कार्यकर्ताओं द्वारा कांग्रेस समर्थित केरल स्टूडेंट्स यूनियन (KSU) की एक महिला नेता की कथित तौर पर नृशंस तरीके से पिटाई के विषय को सदन में शून्यकाल में उठाया। इडेन ने आरोप लगाया, ‘तिरुवनंतपुरम में गवर्नमेंट लॉ कॉलेज में स्टूडेंट्स फेडरेशन ऑफ इंडिया के गुंडों ने एक जघन्य अपराध को अंजाम दिया। स्टूडेंट यूनियन की अध्यक्ष और उनकी साथी छात्राओं को स्टूडेंट्स फेडरेशन ऑफ इंडिया के गुंडों ने जघन्य तरीके से पीटा।’इडेन ने केंद्र से मामले में हस्तक्षेप का अनुरोध करते हुए कहा, ‘केरल में SFI पर किसी आतंकवादी संगठन की तरह प्रतिबंध लगाया जाना चाहिए क्योंकि इस संगठन द्वारा रोजाना किये जाने वाले अपराधों की संख्या कल्पना से परे है।’ कांग्रेस नेता मणिकम टैगोर ने शून्यकाल में तमिलनाडु के एक विषय को उठाते हुए आरोप लगाया कि कुछ युवकों की आत्महत्या के मामलों को मुस्लिम और ईसाई अल्पसंख्यक समुदायों के साथ जोड़ा जा रहा है और भारतीय जनता पार्टी विभाजन की राजनीति कर रही है।शून्यकाल में ही कांग्रेस के गुरजीत सिंह औजला ने मांग की कि यूक्रेन में फंसे छात्रों की मदद करने वाले और उन्हें वहां से निकालने में सहायता करने वाले भारतीयों को सम्मानित किया जाना चाहिए। औजला ने सरकार से शिक्षा प्रणाली में सुधार की मांग की ताकि छात्रों को चिकित्सा शिक्षा के लिए विदेश नहीं जाना पड़े। उन्होंने सरकार से यह भी आग्रह किया कि यूक्रेन से लौटे भारतीय छात्रों की पढ़ाई पूरी हो।